Wilde diere gered ná maande se mishandelingDie sleepwa waarin die luiperd gehou is. (Foto: Bloemfontein SPCA/Facebook) ŉ Luiperd wat maande lank in ŉ sleepwa van 2 m by 1,5 m moes eet, slaap en in haar eie urine en ontlasting lê, is onlangs gered nadat die Bloemfonteinse Dierebeskermingsvereniging (DBV) op die haglike toestande op ŉ wildsplaas afgekom het. Intussen is nog 70 wilde diere van die betrokke wildsplaas in Verkeerdevlei gered nadat hulle ook forseer is om in dieselfde soort toestande te oorleef. Reinet Meyer, hoofinspekteur van die DBV in Bloemfontein, sê ŉ 55-jarige man is reeds in hegtenis geneem en aangekla vir die oortreding van verskeie dierebeskermingswette. Aanklagte kragtens die Natuurbewaringsordonnansie staar hom ook in die gesig. Volgens die DBV het inspekteurs die betrokke plaas einde Januarie besoek om ondersoek in te stel na bewerings van dieremishandeling. “Niks het egter die gesoute en ervare inspekteurs voorberei op wat hulle sou sien nie,” sê Meyer. “Die inspekteurs het op ŉ sleepwa afgekom wat op die wildsplaas parkeer is. ŉ Luiperd was in die sleepwa en die reuk van urine, ontlasting en ontbinde karkasse was oorweldigend.” Dit het later aan die lig gekom dat dié luiperd al vyf maande lank in die sleepwa aangehou is. Sy is daagliks deur klein gate in die sleepwa gevoer. Dassies was by die wildsplaas gehou. (Foto: Bloemfontein SPCA/Facebook) Die luiperd, twee bakoorjakkalse en sewe ander jakkalse is dieselfde dag nog gered en van die wildsplaas verwyder. Die luiperd is na ŉ plaaslike veearts geneem en sal eersdaags in ŉ wildreservaat hervestig word. Die DBV het verlede week weer die wildsplaas besoek en in ŉ gesamentlike operasie die res van die diere op die roofdierteelplaas gered. “Die DBV se inspekteurs, veeartsenykundige personeel en handhawingsbeamptes was geskok om te sien hoe talle inheemse wildekatte en bakoorjakkalse in vuil hokke gedruk is en aan ŉ magdom gesondheid- en welsynsprobleme ly,” sê Meyer. “Die toestande waaronder daardie diere gedwing is om te leef, het ons harte gebreek.” Die gespesialiseerde span kundiges het van die vroeë oggendure tot laat in die nag gewerk om te verseker dat elke dier veilig gevang, verdoof en ondersoek word voordat hulle in kratte gesit is. Al die diere sal so gou moontlik hervestig word. Dié behandeling onmenslik Jakkalse is ook gered. (Foto: Bloemfontein SPCA/Facebook) ŉ Toonaangewende vereniging wat wildboere in Suid-Afrika verteenwoordig, Wildbedryf Suid-Afrika (WRSA), het hom intussen uitgespreek teen die gru-mishandeling van hierdie diere. “Ons wil die optrede van hierdie individu in die sterkste sin veroordeel en dit onomwonde stel dat hierdie soort behandeling van enige dier strydig is met alle standaarde van etiek en menslikheid wat ons van alle mense verwag wat die verantwoordelikheid aanvaar om vir diere te sorg,” sê Richard York, hoof van WRSA. Wildboerdery speel ŉ deurslaggewende rol in Suid-Afrika se bewaringspogings en word erken as ŉ broodnodige deel van die land se ekonomie. Volgens York word die bedryf se reputasie egter in gedrang gebring wanneer dieremishandelingsake soos dié aan die lig kom. “Enige skade aan die bedryf – reputasie of andersins – stel nie net ons voortgesette werk vir bewaring in gevaar nie, maar ook die lewensbestaan ​​van meer as 400 000 Suid-Afrikaners in landelike gebiede.” Die WRSA staan die betrokke owerhede by in die ondersoek na die saak. York het ook ŉ beroep op boere in die bedryf en Jan Alleman gedoen om diere met die nodige respek te hanteer wat hulle verdien. “Die publiek moet enige gevalle van dieremishandeling of -wreedheid by die betrokke owerhede aanmeld,” sê hy. “Ons is ook daartoe verbind om bystand te lewer by sake soos hierdie sodat dit deeglik ondersoek word en die oortreders verantwoordelik gehou kan word vir hul dade.”